SANCTI S[ ... ] A D[ ... ]STI NOBIS GIR[ ... ]. In nomine Patris et Filii et Spiritus Sancti, notum esse volumus tam futuris quam presentibus quod domna Dannons abbatissa Sancti Andochii Eduensis civitatis, in capitulo laudante conventu sanctimonialium ejusdem ęcclesię, concessit Deo et sanctę Marię de Firmitate, et monachis ibi Deo famulantibus quicquid ęcclesia sancti Andochii habebat in vavra quę est inter capellam et sanctam Helenam, et in omnibus appendiciis ejusdem vavrę, pratis, terris cultis et incultis, in bosco et in plano, et in cimeterio, totum sine ulla retentione, ęcclesię de Firmitate tradidit possidendum. Hoc autem tali fecit condicione, ut monachi de Firmitate singulis annis in festo sancti Andochii vel infra octavas septem solidos Cabilonensis monetę sanctimonialibus sancti Andochii persolvant. Si vero monachi de Firmitate quandoque pro predicto censu condignam voluerint facere commutationem concessum est ut sanctimoniales autem Sancti Andochii recipiant secundum monetam illius regionis ubi commutatio fuerit facta. Sanctiomoniales autem sancti Andochii, debent tueri monachos Firmitatis per omnia, de predicta concessione, in quantum justicia exegerit. Hujus rei testes: Jocerannus de Digonia et Antelmus frater ejus, Lebaudus, Lambertus capellanus sancti Benigni. Quando sanctimoniales in capitulo consenserunt interfuerunt isti : Humbertus de Buxolio, Achardus nepos ejus canonicus sancti Nazarii, Andreas et Radulfus capellani sancti Andochii, Rodulfus monachus de Firmitate, Hugo major de Curgiaco, Bernardus decanus, Rodulfus pellifex, Bernardus de Lausia, Stephanus del Tylio.